Sep 29,2018
బంధన్‌ బ్యాంక్‌పై ఆర్‌బీఐ సీరియస్‌
న్యూఢిల్లీ: నిబంధనలను పాటించడంలో బంధన్‌ బ్యాంక్‌ విఫలమైన నేపథ్యంలో భారతీయ రిజర్వు బ్యాంక్‌ (ఆర్‌బీఐ) ఆ బ్యాంక్‌పై ఆంక్షలు ప్రకటించింది. దేశంలో అమలులో ఉన్న నిబంధనల ప్రకారం 'నిర్వహణేతర ఫైనాన్షియల్‌ హోల్డింగ్‌ కంపెనీ' (ఎన్‌వోఎఫ్‌హెచ్‌సీ) వాటాను బంధన్‌ బ్యాంక్‌ 40 శాతం దిగువకు తీసుకు రావాల్సి ఉంది. అయితే కొత్త బ్యాంక్‌ ఈ విషయాన్ని పక్కన బెట్టి తన విస్తరణ ప్రణాళికను అమలు చేస్తూ ముందుకు సాగుతోంది. దీంతో ఆ బ్యాంక్‌పై ఆర్‌బీఐ సీరియస్‌ అయింది. కొత్తగా శాఖలను ఏర్పాటు చేసుకొనే వెసులుబాటును రద్దు చేస్తున్నట్టుగా బంధన్‌ బ్యాంక్‌ తెలిపింది. దీనికి తోడు బ్యాంక్‌ ఎండీ, సీఈవో చంద్ర శేఖర్‌ ఘోష్‌కు చెల్లిస్తున్న పారితోషకాన్ని కూడా ప్రస్తుతం ఉన్న స్థాయి వద్దే స్తంభింపజేస్తున్నట్టుగా ఆర్‌బీఐ తెలిపింది. ఆర్‌బీఐ ఆంక్షలను ధ్రువీకరించిన బంధన్‌ బ్యాంకు ఈ విషయమై స్టాక్‌ మార్కెట్లుకు సమాచారం అందించింది. అయితే ఆర్‌బీఐ ఆంక్షలను తాము గౌరవిస్తామని.. నిబంధనల ప్రకారం ఎన్‌వోఎఫ్‌హెచ్‌సీ వాటాను తగ్గించుకొనేందుకు గాను అవసరమైన చర్యలు తీసుకుంటున్నట్టుగా తెలిపింది. ఆర్‌బీఐ ఇటీవల పేమెంట్‌ బ్యాంక్‌ లైసెన్సులను జారీ చేసిన బ్యాంకులన్నింటి నుంచి వరుసగా సమస్యలు తలెత్తడం పట్ల ప్రజలు విస్తుపోతున్నారు.
మీ స్నేహితులకు రికమెండ్ చెయ్యండి